Papersnake/gushiwen huggingface dataset:
捣素赋
班婕妤（两汉）

测平分以知岁，酌玉衡之初临。见禽华以麃色，听霜鹤之传音。见风轩而结睇，对愁云之浮沉。虽松梧之贞脆，岂荣雕其异心。

若乃广储悬月，晖水流清，桂露朝满，凉衿夕轻。燕姜含兰而未吐，赵女抽簧而绝声。改容饰而相命，卷霜帛而下庭。曳罗裙之绮靡，振珠佩之精明。

若乃盼睐生姿，动容多制，弱态含羞，妖风靡丽。皎若明魄之生崖，焕若荷华之昭晰；调铅无以玉其貌，凝朱不能异其唇；胜云霞之迩日，似桃李之向春。红黛相媚，绮组流光，笑笑移妍，步步生芳。两靥如点，双眉如张。颓肌柔液，音性闲良。

于是投香杵，扣玟砧，择鸾声，争凤音。梧因虚而调远，柱由贞而响沉。散繁轻而浮捷，节疏亮而清深。含笙总筑，比玉兼金；不埙不篪，匪瑟匪琴。或旅环而舒郁，或相参而不杂，或将往而中还，或已离而复合。翔鸿为之徘徊，落英为之飒沓。调非常律，声无定本。任落手之参差，从风飚之远近。或连跃而更投，或暂舒而长卷。清寡鸾之命群，哀离鹤之归晚。苟是时也，钟期改听，伯牙弛琴，桑间绝响，濮上停音；萧史编管以拟吹，周王调笙以象吟。

若乃窈窕姝妙之年，幽闲贞专之性，符皎日之心，甘首疾之病，歌采绿之章，发东山之咏。望明月而抚心，对秋风而掩镜。

阅绞练之初成，择玄黄之妙匹，准华裁于昔时，疑异形于今日；想娇奢之或至，许椒兰之多术，熏陋制止之无韵，虑蛾眉之为魄。怀百忧之盈抱，空千里兮吟泪。

侈长袖于妍袄，缀半月于兰襟。表纤手于微缝，庶见迹而知心。计修路之遐敻， 怨芳菲之易泄。书既封而重题，笥已缄而更结。渐行客而无言，还空房而掩咽。
楚观歌
赵汝燧（宋代）

吾闻楚乡江山多胜处，今之楚观尤得江山趣。万象排拶索应酬，丹青阁笔无所措。

大则湘水小临蒸，众流合派银河倾。陶写秋气浸明月，夜波爽透百雉城。

右则雁峰左石鼓，双屏竞秀苍龙舞。吞吐岚光飞乱云，凉风暝送两崖雨。

江山之趣于此无不宜，朝暮变化愈出而愈奇。最爱鸥鹭甘冷淡，占断汀渚供娱嬉。

东涂西抹晚烟翠，渔父归舟卷钩饵。鼓枻而歌倚半醉，中有沧浪濯缨意。

杜若一片迷芳洲，凭栏怀古生新愁。更上崔嵬千尺湘春楼，纵目乾坤尽见衡岳秋。
送石昌言知宿州
蔡襄（宋代）

符离封城古云望，扼控东南地形壮。
飞流金粟走舟车，镇压奸形宿兵仗。
昌言才思老台阁，声名远出风骚将。
倦直承明得守符，诏书遣临士民上。
万家裁制须得宜，譬若楩楠迎大匠。
京师从游日月久，送君酒酣益惆怅。
人生岂效鸡鹜群，意在糠粱取甘养。
边隅多故方急材，往往稠人拔公相。
吾侪有策空自奇，皎皎丹衰亦谁亮。
欲随戎马仅胜衣，强作文章还覆酱。
大都用置系於时，丈夫未死固难量。
觥巡卷到君勿辞，行看岸下船头放。
我今联束若愁鹰，注目青云思远飏。
一麾当复泛隋渠，愿君加数为公釀。
房陵十首
陈造（宋代）

跨牛待得夕阳回，在处诸嫲笑口开。
已借蜡钱输麦税，免教缉捕闯门来。
早秋夜坐
宋祁（宋代）

穹旻炎𡏖歇，颢气袭中闺。倦鹊兼河转，初蟾共月西。

客愁无处所，世虑足端倪。清客才成泫，皋禽且稳栖。
戚氏
端木埰（清代）

已凉天，无边清气入庭轩。碧陨疏桐，翠余纤草，润晴烟。

萧然。掩荆关。野华红绿短篱闲。秋兰数朵香韵，教人浑似在空山。

山意幽迥，斜阳千树，石泉潺湲。又风高落木，商意凄紧，天籁争喧。

凉思渐促凋年。残暑尽洗，新爽爱凭栏。银塘外，白莲犹剩，净植娟娟。

更缠绵、垂杨浥露犹堪。瘦影尚舞櫩前。桂华又吐，露冷山馨，往事还许重延。

无那寒蛩急，中宵还促织，顿减清欢。为警无衣卒岁，弄机梭，砧杵韵相连。

却欣多稼如云，万家早获，此乐真何限，祓愁怀，莫教萦绊。

盼庭树，苍翠怡颜。更数丛，黄菊禁寒。绽金英，浑不怕霜残。

正重阳近，开尊酹月，未忍酣眠。
宿乾明
释道潜（宋代）

五更风雨闹秋堂，梦断篝灯尚有光。明日又为湖上客，船头云水正茫茫。
西轩赏芍药
罗原知（宋代）

不用胭脂涴玉姿，精神偏在月明时。
凭将一盏浇妆酒，博得花阴无限诗。
对酒
白居易（唐代）

未济卦中休卜命，参同契里莫劳心。

无如饮此销愁物，一饷愁消直万金。
过丰城
李光（宋代）

匣藏千古秘潜虬，夜吐光芒犯斗牛。欲把精钢付陶冶，散为和气满田畴。
洞仙歌
王安中（宋代）

深庭夜寂，但凉蟾如昼。鹊起高槐露华透。听曲楼玉管，吹彻伊州，金钏响，轧轧朱扉暗扣。

迎人巧笑道，好个今宵，怎不相寻暂携手。见淡净晚妆残，对月偏宜，多情更、越饶纤瘦。早促分飞霎时休，便恰似阳台，梦云归后。
泊邵村闸李郭朱王四子邀饮移席僧寺寺荒凉甚去后不知其何地也 其二
何吾驺（明代）

牡丹浓荫淡袈裟，老秃佣花当做家。不买牡丹单买酒，劝君栽秫莫栽花。
次韵赏梅
黄庭坚（宋代）

安知宋玉在邻墙，笑立春晴照粉光。
淡薄似能知我意，幽闲元不为人芳。
微风拂掠生春思，小雨廉纤洗暗妆。
只恐浓葩委泥土，谁令解合返魂香。
句
蒋瑎（宋代）

谁知清淡者，冬月亦登临。
四月十三日唐店寄钱推官
梅尧臣（宋代）

昨夜月如水，君能携酒来。
破除愁闷去，洗荡肺肠开。
露气林间落，河声地底回。
相知不须早，语合自无猜。
依韵和晁十七见招之什
张耒（宋代）

断送春光酒万壶，敢辞羸马为君驱。桑田日暖鸠呼妇，杨柳叶深莺哺雏。

诗冷有情寻水石，年丰无盗起萑蒲。河阳潘令风骚客，醉倒樽前许我无。
溪寺书怀
释文珦（宋代）

野寺依溪曲，长桥接柳堤。
俗人忙不入，孤客自安栖。
懒散今成性，烟云尽入题。
邻居有农父，时与话耕犁。
赠潘用中
黄氏女（宋代）

栏杆閒倚日偏长，短笛无情苦断肠。
安得身轻如燕子，随风容易到君傍。
有感
刘克庄（宋代）

向来涉笔赋长杨，辱赐天家七宝床。
黄吻少年评宿士，白头宫女说先皇。
走章台马曾游冶，攀鼎湖龙竟渺茫。
纵使老婆强搽抹，安能更复入时妆。
除官赴阙商山道中绝句
杜牧（唐代）

水叠鸣珂树如帐，长杨春殿九门珂。

我来惆怅不自决，欲去欲住终如何。
同年杨谨仲示芗林诸帖皆以老杜相期惟童敏德
周必大（宋代）

过江人物向汪曾，一世龙门未易登。
常恐斯文无砥柱，独推佳句有师承。
波澜正使来西蜀，廉陛何妨逼少陵。
天遣百年如卫武，会赓懿戒颂中兴。
送曹器远
叶适（宋代）

曹子苦心怀百忧，古人远矣思同流。
平生未得雄豪力，今日便同卑微休。
麻源洞里琼叶雨，南草市上芦花秋。
十年老语为谁了，西望沧江空白头。
壬子晋闱中秋陪苏云浦直指明远楼玩月
毕自严（明代）

碧海高飞白玉盘，危楼永夜许同看。谭分贝叶尘心净，人在冰壶慧眼看。

千顷玻璃浮桂影，一杯沆瀣傲霜寒。殷勤为祝多才出，疑有奎光照画栏。
开元杂题七首。雪衣女
陆龟蒙（唐代）

嫩红钩曲雪花攒，月殿栖时片影残。

自说夜来春梦恶，学持金偈玉栏干。
老叹一首
刘克庄（宋代）

少豪扛鼎复搴旗，倏忽才情已竭衰。
今无百斤金买赋，古有九千缣作碑。
毛锥尽秃难藏老，麈尾高悬合授谁。
他日学人求肘后，不消挽些与哀词。
游九锁山·松间
林景熙（宋代）

客杖偶逢山鹤引，儒冠幸免野猿嗔。
吹来松气清人骨，为洗东华万斛尘。
九月二十四日试吏省舍雨中独坐终日是日诵阮嗣宗秋怀十七首因效其体
周紫芝（宋代）

素秋倏欲杪，鹑火亦已中。霏微值零雨，黯淡悲西风。

出庭落叶下，古木寒条空。何年琢翠巘，洞穴窥玲珑。

岁久人迹绝，乱石拥前峰。稚松绝可怜，崛强榛菅丛。

但恐岁欲晏，霜雪日夜浓。物理有变灭，人生苦龙钟。

异哉清切地，兹焉得从容。聊为商声讴，独和寒窗虫。
庆清朝 校印东海渔歌即竟，因拟作校词图，先制此解为券。
寿森（清代）

金马门颓，铜驼棘暗，国华只有斯文。卅年感沧桑变，世事纷纭。

清才溯丰沛，羡刘安鸡犬尽青云。玉树歌残南渡去，花落无春。

樵南谷，渔东海，望天游旧迹，画栋成尘。绣阁缥缃几卷，历劫犹存。

惆怅名山孤本，忍教遗墨竟湮沦。况又是天家眷属，盖代词人。
碶头
陈著（宋代）

篙师无力橹声柔，已分前途夜泊舟。
忽报西风吹柁尾，不须斜日到程头。
清明日贾宏庵栖隐园社集
严一鹏（明代）

春风吹拂柳丝斜，佳节相携感物华。共有锦囊题白雪，未须金管劝流霞。

人行磴道初如蚁，日落湖帆尽载花。散步踏芳归任晚，城南犹有未栖鸦。
赠林竹田翁进阶
郑岳（明代）

弭节三山又十春，太平无事老经纶。重开皇极逢明主，再进台阶慰旧臣。

解绶郑均还赐禄，挥金疏传日娱宾。东风吹遍田中竹，看长龙孙万个新。
秋过荐福院竹亭 其一
刘攽（宋代）

入秋才一到，风物已凄凉。旧筱全侵席，新梢乱出墙。

萧萧吹叶雨，稍稍坠枝霜。为有留人意，嘉游不可忘。
润州送人往长洲
陆龟蒙（唐代）

秋来频上向吴亭，每上思归意剩生。废苑池台烟里色，

夜村蓑剩雨中声。汀洲月下菱船疾，杨柳风高酒旆轻。

君住松江多少日，为尝鲈鲙与莼羹。
七夕遇雨访石堂先生
熊禾（元代）

今宵无月烛，鬃瓢泻银河。
谁言滂沱泪，恨此离别多。
尔会亦云数，吾感亦如何。
方山寺松下泉
章孝标（唐代）

石脉绽寒光，松根喷晓霜。注瓶云母滑，漱齿茯苓香。

野客偷煎茗，山僧惜净床。三禅不要问，孤月在中央。
乖慵
郑谷（唐代）

乖慵居竹里，凉冷卧池东。一霎芰荷雨，几回帘幕风。

远僧来扣寂，小吏笑书空。衰鬓霜供白，愁颜酒借红。

扇轻摇鹭羽，屏古画渔翁。自得无端趣，琴棋舫子中。
游诚之来广西相从几一年今当赴官九江极与之惜别两诗饯行 其二
张栻（宋代）

士学端成己，工夫要自程。圣门窥广大，中德养和平。

美玉资勤琢，良才讵小成。心期须后会，拭目更增明。
公子行
黄谏（明代）

白马谁家郎，据鞍索尝酒。笑指青楼边，欲访章台柳。

佳人坐楼头，鸣筝声更和。千金买一笑，浮生能几何。
【仙吕】翠裙腰_闺怨晓来雨
关汉卿（元代）

闺怨
晓来雨过山横秀，野水涨汀洲。阑干倚遍空回首。下危楼，一天风物暮伤秋。
【六幺遍】乍凉时候，西风透。碧梧脱叶，余暑才收。香生凤口，帘垂玉钩，小院深闲清昼。清幽，听声声蝉噪柳梢头。
【寄生草】为甚忧，为甚愁？为萧郎一去经今久。玉台宝鉴生尘垢，绿窗冷落闲针锈。岂知人玉腕钏儿松，岂知人两叶眉儿皱！
【上京马】他何处，共谁人携手，小阁银瓶殢歌酒。早忘了咒，不记得，低低耨。
【后庭花煞】掩袖暗含羞，开樽越酿愁。闷把苔墙画，慵将锦字修。最风流，真真恩爱，等闲分付等闲休。
挽艮岩梅府卿
方回（元代）

往事括囊坤，元魁罪忍论。
咸淳君蔑有，德佑国能存。
委曲都司笔，侵寻亚从门。
惟公独不肯，用板倒桓温。
鹧鸪天（王婉）
赵彦端（宋代）

未有年光好破瓜。绿珠娇小翠鬟丫。清肌莹骨能香玉，艳质英姿解语花。

钗插凤，鬓堆鸦。舞腰春柳受风斜。有时马上人争看，擘破红窗新绛纱。
答同年大司成林亨大
贺钦（明代）

只今惟有大司成，岁晚能全故旧情。犹怪书来无警戒，索居多过赖谁更。
又寄
司马光（宋代）

心目悠悠逐去鸿，别来容易四秋风。莫嗟密密书连纸，万里经年信一通。
湘南登临湘楼
元稹（唐代）

高处望潇湘，花时万井香。雨馀怜日嫩，岁闺觉春长。

霞刹分危榜，烟波透远光。情知楼上好，不是仲宣乡。
蝶恋花·示叔申
冯幵（清代）

一日新晴三日雨。寒食清明，只是寻常度。孤负惜花心事苦。

乱红都逐东流去。

眼底韶光容易误。独抱箜篌，有恨和谁诉。酒醒高楼天未暮。

斜阳犹在深深树。
次韵志宏见示山居二首 其二
李纲（宋代）

知章本是四明狂，珥笔聊依日月光。谪宦未从南亩乐，傲时自爱北窗凉。

溪山胜处陪诗社，文字空中见法王。何必更求难老术，得閒身世自舒长。
何德休设冰茶
李若水（宋代）

火云扑不灭，余炽欲烧天。
江山散白日，草木含苍烟。
瑠璃八尺净，邀我北窗眠。
但问风雌雄，姑谢酒圣贤。
明冰沃新茗，妙饮夸四筵。
休论水第一，凛然香味全。
凉飚生两腋，坐上径欲仙。
尘襟快洗涤，诗情拍天渊。
凭君杯勺许，置我崑阆前。
搜搅玉雪肠，醖酿云锦篇。
孤村
陆游（宋代）

少年误计落人间，晚卧孤村日掩关。
小室易温炉火省，幽窗常暗架书闲。
梅横篱落春初动，云闹川原雪尚悭。
欲唤一藤同胜践，恨无杰句压溪山。
寄徐文渊
徐照（宋代）

别君一百一十日，喜听人传八句诗。
只在邻州难得见，却思前任远相随。
分名丹荔画成轴，出处子鱼糟过时。
近日有谁论字法，似闻检法是同师。
句
谌祜（宋代）

归来今夕岁云徂，且共平安酒一壶。
浩劫定中逃得过，旧愁空外看来无。
题方丈
黄庭美（宋代）

宾云奏彻控青鸾，彩幔香销生翠寒。
三十六峰秋色里，月明人倚玉阑干。
骤寒
郑獬（宋代）

四拥苍云拂浪惊，北风飞下海涛声。
水摇冰骨冻未得，雨作雪花开不成。
玉匣宝力锋欲折，铁衣战骑力还生。
杏梢柳叶无聊赖，为祝鸣鸠探晚晴。
过项羽庙
陈洎（宋代）

八千子弟已投戈，夜帐犹闻怨楚歌。
学敌万人成底事，不思一箇范增多。
京师逢卖梅花五首
梅尧臣（宋代）

忆在鄱君旧国傍，马穿修竹忽闻香。
偶将眼趁蝴蝶去，隔水深深几树芳。
题龙阳县青草湖
唐珙（元代）

西风吹老洞庭波，一夜湘君白发多。
醉后不知天在水，满船清梦压星河。
病中谢亲友四首 其三
俞德邻（宋代）

病骨瘦崚嶒，僵卧难帖席。一夕三四迁，起坐长太息。

大患缘有身，无身更何疾。从今事委蜕，梦觉非所择。

须臾忽蘧然，又到华胥国。何处发晨钟，耿耿霜月白。
寒食感怀示子焘二首 其二
郭祥正（宋代）

寒食金波泪，他乡此日心。草连天际色，泉断陇头音。

先冢三年别，飞埃万里侵。只凭攲枕梦，时到谢山阴。
赠裴仲卿
王令（宋代）

匣剑光芒射斗牛，持携天下洗人仇。
英雄心胆老犹壮，道路风尘行未休。
名重更须完小节，义高何必论闲愁。
蒙蒙细雨陵阳市，折取重梅上酒楼。
台城路
杨芳灿（清代）

柳丝不绾离人住，篷窗一枕残醉。衣上香痕，酒边愁绪，小梦暗随潮尾。

红牙拍碎。忘不得樽前，销魂曲子。解说相思，晓寒曾汲井华水。

轻桡堤畔初舣。望高楼天末，个人憔悴。林月微黄，溪风澹碧，夜色半江迢递。

倚舷凝睇。又津鼓频催，峭帆千里。渺渺啼鸦，水天渔唱起。
满江红·云接苍梧
游次公（宋代）

云接苍梧，山莽莽、春浮泽国。江水涨、洞庭相近，渐近空阔。江燕飘飘身似梦，江花草草春如客。望渔春、樵市隔平林，寒烟色。方寸乱，成丝结。离别近，先愁绝。便满篷风雨，橹声孤急。白发论心湖海暮，清樽照影苍浪窄。看明年、天际下归舟，应先识。
记小圃花果二十首
刘克庄（宋代）

苦爱堂厨美，貛郎喜覆羹。
饱食林下笋，输与邵先生。
和陈太守所赠韵自遣
罗亨信（明代）

昔年为学莫参回，肯羡渊明归去来。金榜题名联二甲，黄门忝职近三台。

经纶济世诚何补，献纳涂归愧不才。越自谪居江海远，几回飞梦上金台。
题象山县栖霞观应真亭简住持张羽士 其一
宋伯仁（宋代）

杜鹃声里立东风，山色应怜鬓已蓬。二麦晓寒新雨后，一年春事落花中。

醉斟浮蚁邀仙客，笑揖飞鸥问钓翁。檐外万竿君子竹，虚心能得几人同。
秋雨叹十解
杨万里（宋代）

似雾如尘有却无，须臾密密复疏疏。
忽忘九月清霜晓，唤作蒙蒙二月初。
题化龙坊酒楼壁
冯观国（宋代）

若问先生归去来，此行直是到天台。
碧桃瑶草紫芝熟，到日须容醉玉杯。
偈颂十二首
释道璨（宋代）

扰扰匆匆，晨鸡暮钟。
唤冬作夏，唤夏作冬。
一线短长谁管得，雪霜尽处是春风。
阳羡浮翠亭
沈辽（宋代）

江南山川若奔鹿，下照江流翠相瞩。朝望长干暮石牌，山头相相春草绿。

我昔长爱江南游，当时少相今白头。人生匆匆寄幻事，六朝得丧惟荒丘。

阳羡本自江南州，水边孤烟千古愁。沙禽关关夜相呼，稻粱自足知何求。

我生已如不繫舟，投老为谁计沉浮。腰间墨绶亦偶尔，此地欣与心相投。

行归三吴卜幽隐，不复更到枚回洲。渔父丈人莫相笑，解带于此聊迟留。
卜算子 叹世迷
王哲（金朝）

堪叹世间人，谁肯望天觑。北斗南辰日夜移，飞走鸟和兔。恁地被煎催，尚自生贪妒。忽日＊都勾你来，著甚词因诉。
挽万登仕
洪咨夔（宋代）

种德谏议窦，处心承事黄。
池园花竹老，庭户简编香。
四世环叠采，百年酣累觞。
紫微身不到，丹墨付诸郎。
瑞鹤仙（寿赵德修检讨必普）
陈著（宋代）

云无心出岫。游戏间、声名掀揭宇宙。红尘事看透。任高官惟有，鹤随诗瘦。溪山如绣。小轩亭、篘新话旧。想时时，梦到家林，但未有归时候。

知否。分明世界，多少经纶，莫轻回首。平生抱负。金銮殿，有新奏。便相扶君相，从头做去，他又谁能出手。看明年、此日传宣，赐酴醿酒。
酬镐仲比部
黎承忠（清代）

秋深数枉山中讯，劳汝殷勤问卜居。岂意尧年逢水患，独陈贾策著河渠。

白龙上诉愁穷羿，衰凤行歌比接舆。我自湛冥君矫翼，未妨同量测拘墟。
【正宫】汉东山
张可久（元代）

骑鲸沧海汲，高枕白云窝。人生梦南柯，睡觉来也未哥，积玉堆金待如何？田地阔，儿女多，惹争夺。西村小过活，老子自婆娑。千家饭一钵，饱了人也未哥，紫绶金章闹呵呵。不如我，芳草坡，钓鱼蓑。绿袍翻败荷，醉后自磨跎。市上小儿多，要钱也未哥，暮四朝三笑呵呵。蓝采和，没奈何，假风魔。红妆间翠娥，罗绮列笙歌。重重金玉多，受用也未哥，二鬼无常上门呵。怎地躲？索共他，见阎罗。香风瑞锦窠，凉月素银波。兰舟夜如何？晚凉也未哥．万顷湖光镜新磨。小玉娥，隔翠荷，采莲歌。黄沙白橐驼，玉勒紫金珂。一簇小宫娥，送了他也未哥，马上琵琶为谁拨？到黑河，将奈何，泪痕多。霓裳舞月娥，野鹿起干戈。百年长恨歌，闹了也未哥，万马千军早屯合。走不脱，那一埚，马嵬坡。烟花暗绮罗，车马闹鸣珂。值前皓齿歌，醉杀人也未哥，闭月羞花赛姮娥。那老婆，送了他，郑元和。神仙张志和，一棹鼓沧波。中流扣舷歌，快活也未哥，什酒新篘鳜鱼活。湖海阔，烟雨多，暗渔蓑。《黄庭》换白鹅，夜冷饭牛歌。湖上月明多，受用也未哥，纸帐梅花病维摩。奈老何？学坐钵，做工课。
僧莲松桧图歌书遂昌山人郑明德序后
王逢（元代）

莲公画称东吴精，草蔓花房未尝写。
森张意象亭毒表，辄有神人助挥洒。
常州貌得剑井松，剑气曣温相郁葱。
膏流节离祸幸免，至今颜色青于铜。
孔庙之桧尤硉矹，地媪所守龙所窟。
栾柯落阴根走石，疑是忠臣旧埋骨。
松兮桧兮岂偶然，陵霜轹雪兵燹年。
箭痕刀瘢尽皲裂，用命欲拄将崩天。
王姚凭城亲被坚，身歼城破百代传。
无人上请配张许，日夜二物风雷缠。
郑君古君子，此文此画良有以。
我题短章非斗靡，用吊忠魂附遗史。
吁嗟烈士长已矣。
江村
黄庚（元代）

极目江天一望赊，寒烟漠漠日西斜。
十分秋色无人管，半属芦花半蓼花。
和曾退如见怀
雷思霈（明代）

入朝归野不同时，蓟北江南总系思。
郭有青山看竹好，门临流水得鱼迟。
君游何处多题句，我到悬崖半写碑。
终日借书兼借画，莫将瓻字读成痴。
夏日杂题六首 其六
陆游（宋代）

一叶两叶病木霣，一点两点疏萤流。水底星河秋脉脉，发根风露夜飕飕。
刘芋山招饮郁孤台感念近事赠同座诸绅士
俞明震（清代）

城角炊烟一片愁，眼看生事但悠悠。人无肝胆常如客，山有晴阴各自秋。

千亩瘴开留晚照，双江水涸笑清流。因循我更惭诸子，犹有閒情付啸讴。
凤凰台上忆吹箫 拟李易安
张绉英（明代）

风暖云屏，春深翠幄，博山香篆沉沉。恁春光一霎，愁入离亭。

可奈韶华飞度，西风紧、又做秋声。江天远，微茫梁月，约住离魂。

青青。年时双鬓，却霜华一度，半褪香云。但药炉茗椀，镇日相亲。

目断天涯尺素，征鸿过、空听哀鸣。黄昏也，小窗梦冷，数尽残更。
丑奴儿（秋别）
吴礼之（宋代）

金风颤叶，那更饯别江楼。听凄切、阳关声断，楚馆云收。去也难留。万里烟水一扁舟。锦屏罗幌，多应换得，蓼岸苹洲。

凝想恁时欢笑，伤今萍梗悠悠。谩回首、妖饶何处，眷恋无由。先自悲秋。眼前景物只供愁。寂寥情绪，也恨分浅，也悔风流。
宫词
王珪（宋代）

石刻蛟螭扶绣柱，金盘龙凤走雕楹。
万年枝上流莺啭，屏掩春山梦不成。
子直画屏求题诗·张禹受经
葛立方（宋代）

谈经难并绮罗边，先圣微言可浪传。
四海儒生知败绩，后堂何怯一彭宣。
寄自牧上人
齐己（唐代）

五老回无计，三峰去不成。何言谢云鸟，此地识公卿。

梦愧将僧说，心嫌触类生。南朝古山寺，曾忆共寻行。
菩萨蛮 感怀
叶纨纨（明代）

茫茫春梦谁知道。绿杨一霎东风老。自恨枉多情。浮尘长苦憎。

草堂青嶂绕。曲岸溪声小。何日遂平生。相携上玉京。
故兴献帝陵
叶封（清代）

桥陵龙升空剑履，谷林通树非观美。骊山冢底凫雁销，青梧树观麒麟委。

郢州城东纯德山，郁郁佳城余废垒。寝殿灰飞华表孤，曲渠泉涩朱门圯。

生为藩王殁称帝，松柏无烦向西靡。祇怜拱木已尽摧，犹幸前和未遭毁。

缅怀建文与景皇，手握乾符作天子。易名莫获及其身，追王偏能尊既死。

当时议论争短长，事久终应定谁是。吁嗟竹简出人世，零落蟾蜍盛滴水。

一双玉鱼犹宛然，三重铜棺亦徒尔。为君难保不失势，带剑上丘古如此。

遥瞻斜照十三陵，尚护闲云暮山紫。
送少卿知宣州
梅尧臣（宋代）

汴水清明下，宣城太守行。
鸭头吴荡绿，燕尾楚船轻。
放本三阳重，诗从小谢清。
州民还最喜，门下旧通名。
击剑篇
董其昌（明代）

古剑寒锋青槭槭，昔年得之丰城客。阴阳为炭天地炉，谁锻钝钩金跳踯。

琉璃匣里莲花色，明月环端秋水碧。自是荆轲一片心，佩将燕市频磨拭。

传闻西陲烽火惊，龙泉夜吼如有神。拔剑起舞抉星辰，旋风烁电光燐㶷。

决尽胡云一万里，血溅胡天净虏尘。
金水河
范成大（宋代）

菜市桥西一水环，宫墙依旧俯清湾。
谁怜磊磊河中石，曾上君王万岁山。
彦博周伯休来
赵蕃（宋代）

剥啄能来两玉人，饭蔬糜粟共吾贫。
更欣两子知人意，为作萧萧破暑新。
送孔先生还山
韩维（宋代）

先生乐道者，于世澹无欲。
高风自绝人，正行不违俗。
朅来城阙游，不受麈事触。
目久望林壑，驾言反幽筑。
家临滍水阳，路转春山曲。
东风吹百花，红紫满岩谷。
蚕桑事未起，农里得徵逐。
社酒浊易求，山蔬晴可劚。
幽寻月哇岭，高卧日照屋。
应念尘中人，胡为自羁跼。
春怀
葛天民（宋代）

向晚一鸠鸣，道人春睡足。
无处写幽怀，巡桅数修竹。
十六观经颂·无量寿佛身观第九
释遵式（宋代）

无量寿佛金色身，光明普照群生类。
勤修智者系心观，诸佛现前同授记。
胡笳十八拍十八首
王安石（宋代）

当烧悔来归又恨，洛阳宫殿焚烧尽。
纷纷黎庶逐黄巾，心折此烧无一寸。
恸哭秋原何处村，千家今有百家存。
争持酒食来相馈，旧事无人可共论。
九日偕朱彦器伯仲游雁门山
何澹（宋代）

神京浩不及，仙关次第开。
名山逢好友，九日共登台。
济胜聊为具，吟诗愧别才。
何年清海甸，结屋此中来。
句
张俞（宋代）

可胜亡国恨，独有爱山心。
缺题
陈古涧（宋代）

扇飐宫罗衣浸床，湘妃晚浴试红妆。阑干月满难成梦，风露侵人彻首凉。
惠民堤河晚瞩
宋祁（宋代）

远水同萦带，联堤类筑垣。
行舟压天底，卧木拥沙痕。
鲂鱮逃空罶，凫鹥泊迥村。
层波真可羡。由此到都门。
发临川
刘克庄（宋代）

始予丱角来，家君绾铜墨。县斋多休暇，县圃足戏剧。

虽云嗜梨栗，亦颇窥简册。弟妹俱孩幼，亲发方如漆。

后予捧檄至，轩盖候广陌。于时志气锐，门户况烜赫。

郡花照席红，湖柳拂鞍碧。耆老互问讯，酒饩纷狼籍。

今予挑包过，城郭宛如昔。高年凋落尽，满眼少朋识。

管子仕瘴烟，屈叟掩泉穸。荜门访旧师，目闇面黧黑。

买醪与之酌，往事话历历。既生异县感，遂起故乡忆。

吾翁墓草深，高堂已斑白。贫居滫髓空，远游温凊隔。

二季官海滨，女子各有适。曾不如阿奴，碌碌在母侧。

回思盛壮时，去矣复难得。因成临川吟，吟罢泪横臆。
次韵别林择之
朱熹（宋代）

暂时相别不须悲，楚调凄凉政尔为。几曲清溪足相送，一天明月岂曾离。

上堂嘉庆多为问，缘道风光少赋诗。更谢同袍二三子，夜来幽梦满春池。
题北窗
陆游（宋代）

不嗔人作腐儒看，断简堆中兴未阑。
更事愈怀忧国切，苦心始觉著书难。
流泉激激人声远，修竹萧萧暑令寒。
四海诸公常共处，北窗何地著身宽？
霖雨苦多，江湖暴涨，块然独望，因题北亭
白居易（唐代）

自作浔阳客，无如苦雨何。阴昏晴日少，闲闷睡时多。

湖阔将天合，云低与水和。篱根舟子语，巷口钓人歌。

雾岛沉黄气，风帆蹙白波。门前车马道，一宿变江河。
塞上
胡宿（宋代）

汉家神箭定天山，烟火相望万里间。契利请盟金匕酒，

将军归卧玉门关。云沈老上妖氛断，雪照回中探骑闲。

五饵已行王道胜，绝无刁斗至阗颜。
江上逢许员外
徐祯卿（明代）

杖策下天门，扬帆楚江水。长风吹客心，倏忽堕千里。

千里何青青，离家几日春。忽逢天上使，云是故乡人。

褰帷一共笑，宛尔平生亲。闻子金陵来，衣满历阳尘。

握手起情慰，依依多所陈。君家石桥下，与我十室邻。

海内各分散，白头常若新。叶散根株连，谐合固有因。

由来吾党士，多作帝乡臣。况尔发灵裔，吴山传秀神。

感此不见遗，肯与凡砾伦。邂逅一草草，驰驱还苦辛。

君发李阳河，予留贵池口。脉脉两情遥，胡宁弃我后。

昨日到同安，青山待余久。解我碧云裘，长松挂虚牖。

双童进草饭，遇我情弥厚。庭中好鸟声，嘤嘤自求友。

春风吹绿杨，十日暂分手。予今发武昌，早晚下潇湘。

仙人黄鹤楼，待子洗壶觞。君乘山公马，访俗过蕲阳。

还呼黄鹤仙，醉舞双徊翔。八月凉风发，君言及豫章。

三春烟景暮，余定达吴阊。男儿衣锦贵，那不归故乡。

为君邀族人，出郭具壶浆。径须愁痛饮，别后莫相忘。
乌夜啼 咏水葱，用葱字韵
曹贞吉（清代）

琅玕出水玲珑。郁葱葱。好伴莼丝茭叶、雨声中。

竹影织。苔痕湿。颤西风。比似个人眉黛、可相同。
吕霁川赴水救侄诗
郑孝胥（清代）

仁者不违仁，造次与颠沛。斯时念未起，犯险曾不悔。

吕公有族侄，游反夜方晦。严寒忽失足，水深不可厉。

同行空惊叫，相顾莫为计。吕公径赴水，挽侄履平地。

重裘虽尽湿，勇气真盖世。定知有神助，欢喜失狼狈。

坐言与起行，抚己每多愧。瞑目试思之，勿遽矜我辈。
文冠花
许及之（宋代）

厌绿不厌红，夺朱非恶紫。了知色即空，色空奚慕蚁。
哭母
颜氏（清代）

我母辞人世，淹忽八阅月。卜时清和初，归窀礼罔阙。

雪涕挽灵车，肠断轮不发。寡女啼血尽，麻衣惨白发。

但恨地下土，不使肉生骨。皎日入西海，荒林人影没。
巴子店
成文昭（清代）

灌木结阴繁，苦竹遮径恶。罥衣刺马足，避路屡回错。

千峰怒忽回，长坂坦如削。返睇万仞青，摇摇势将落。

自顾山水怀，平生不苶弱。千秋揖古人，一席卧广漠。

放眼凌八荒，腾足周五岳。翩翩鸿鹄翔，四顾何寥廓。

山癖与水淫，天涯未寂寞。
承田地曹见邀先至西湖保叔寺候任侍御张冬官偶赋
林光（明代）

肩舆轧轧傍湖弦，贪爱春光在客先。山色忽开心里景，湖波摇荡镜中天。

梅花惯识林和靖，樽酒堪呼李谪仙。一勺山腰泉未试，迫人诗思满云烟。
挽吴准斋二首
李曾伯（宋代）

持此四海准，得之前圣心。
箪瓢富台阁，朝市等山林。
说破先天易，流传正始音。
太原千载后，思者甚于今。
出古北口
童槐（清代）

云黑秦墙戍火残，蚕房谷口冷旌竿。宵程塞漠随鸿度，秋色关门立马看。

地过中原山设险，天垂北斗月争寒。毡庐一夜欢声起，列部来瞻天可汗。
复用前韵
李弥逊（宋代）

唤起春眠恨伯劳，一簪华发不禁搔。
缓寻亲绿偏疑竹，细数轻红错认桃。
偈颂七十八首
释正觉（宋代）

丙丁童子来求火，南海波斯鼻孔大。
锆獠舌头会者难，直下而孔照得破。
照得破，没功过。
知你被底穿，曾与同床卧。
廉纤脱尽旧时疑，杯影蛇弦留再坐。
袁抑之黄门防秋师还
皇甫冲（明代）

秋风瑟瑟吹旌竿，廷臣护军西出关。
满饮卮酒谢知己，擒戎只出笑谈间。
忆昔胡马辽阳入，长屯短戍无完壁。
烽火夜照蓬莱宫，黎民半死长安陌。
天子履及寝门前，军无见伍张空弮。
本兵已受属镂死，元戎尚拥娇娥眠。
一朝戎酋念巢穴，引马西归卷吹叶。
但道姚种非将才，那知马植为胡谍。
权豪自古难为终，倏忽有诏收奸雄。
天子神明万里外，何况区区掌握中。
妖氛已静狼烟绝，边戍防秋犹未辍。
阃外谁专司马谋，军中须仗辛毗节。
君骑紫马朔方城，挫金伐鼓虏魂惊。
将军勒兵视马首，左顾右盼英风生。
羯胡战败无归路，下马濡毫作飞布。
由来神武不劳师，枤杜承恩岁云暮。
君归解剑服锦衣，手持封事叩彤墀。
上功幕府不相借，戆直惟有君王知。
读君封事若<目琰>，中行闻之舌应卷。
男儿意气出封侯，投笔却惭班定远。
吾才不是洛阳生，况乃白发垂星星。
禁中颇牧有公等，何须重问《灭胡经》。
凉州词二首·其二
王翰（唐代）

秦中花鸟已应阑，塞外风沙犹自寒。
夜听胡笳折杨柳，教人意气忆长安。
贺圆老师主席庆云
成鹫（清代）

三年不飞飞冲天，搅混世界旋乾坤。三年不鸣鸣惊人，狮子丧胆狐窜奔。

老师本具菩萨心，无边刹土随现身。撑住门庭春又春，刍卢掩室修正因。

宝华王座生埃尘，幺么领出诸波旬。野干据室天地昏，藏身北斗甘隐沦。

龙蛇掩蛰云雷屯，久默斯要屈复信。黑风吹散魔家民，慧日天光重发新。

百川赴海星拱辰，高踞大雄持庆云。打开宝藏皆家珍，四凡十圣归陶甄。

钱贯井索左右陈，罩篱木杓上下根。一时煅炼成精金，洪炉跃出光鳞鳞。

大通白发老声闻，举手加额珠江滨。愿师法量如海垠，愿师道眼如月轮。

包荒云水无主宾，辨别龙蛇谁假真。八十不须更行脚，直向毗卢顶𩕳行。
骂玉郎过感皇恩采茶歌·述怀
顾德润（元代）

蛛丝满甑尘生釜，浩然气尚吞吴。并州每恨无亲故。三匝乌，千吴驹，中原鹿。走遍长途，反下乔木。若立朝班，乘骢马，驾高车。常怀卞玉，敢引辛裾。羞归去，休进取，任揶揄。暗投珠，叹无鱼。十年窗下万言书。欲赋生来惊人语，必须苦下死工夫。
题观政池桥
王质（宋代）

西彻秦川东剑关，十有六州无间言。威声浩荡流东南，与大江水同发源。

节麾毵毵绣衣鲜，刚风吹上九天门。手从瑶宫掇明月，贮在官池水不浑。

菱叶荷花净晼晚，舂锄属玉来频烦。冷光烈烈射地骨，魑魅辟易声烦冤。

牛腰抱去凫行速，来瞰皎洁听潺湲。玉龙蟠底抱奇宝，獠奴试可呼昆崙。

洞庭青草似天阔，滟滪瞿唐如马奔。不如我池有幽致，宝奁平开秋露洗。

高人未到已神融，俗客若来应颡泚。
白莲阁
黄裳（宋代）

白莲池上阁峥嵘，万朵西风满社清。已寓涟漪呈皓质，何妨污潦得浮生。

罗抨翠盖秋阳盛，玉琢香腮晓鉴明。空色从来无辨处，此诗非独为花成。
还韦度支韶程集
王禹偁（宋代）

岭南为郡带名曹，万里江山兴咏饶。
皇宋声诗归雅正，有唐门咏本逍遥。
雪霜思苦虽侵鬓，金紫恩深已佩腰。
旧草满囊胜薏苡，几联乘醉写芭蕉。
进来圣主回天眷，抄逐蛮僧过海潮。
何事曹南得披览，韶程风什似闻韶。
观江郎石
胡仲弓（宋代）

江郎何日化，千古镇长青。
乍见人疑怪，多应地有灵。
世间无此石，天上应何星。
海外蓬莱岛，犹疑在杳冥。
送胡平一赴召六绝
曾丰（宋代）

豫章名胜二三公，分置谏坡枢府中。
公更归为吾道重，涪翁不得擅宗工。
临江仙·幽闺欲曙闻莺转
毛熙震（五代）

幽闺欲曙闻莺转，红窗月影微明。好风频谢落花声。隔帷残烛，犹照绮屏筝。
绣被锦茵眠玉暖，炷香斜袅烟轻。淡蛾羞敛不胜情。暗思闲梦，何处逐云行？
上已同省斋直轩郊游直轩有诗次韵是日又值寒
杨公远（宋代）

韶光又是二分过，日月如梭可奈何。
对景诗成新意少，持杯量减旧时多。
禁烟修禊偶同日，落絮飞花逐逝波。
只恐阴晴天不定，明朝有兴亦蹉跎。
游虹岩
屈士燝（明代）

巉岩分一壑，削壁瞰平台。散瀑天疑雨，回湍洞隐雷。

忘机驯鸟雀，习静远尘埃。不信人寰外，浮生有劫灰。
石门之奇送王达善山长
丁复（元代）

石门之奇天所治兮，天不有以为居。神龙本为鱼，变化鳞鬣，擢拔头角，转浴山巅之凹渠。

倏忽作云雨，倒覆玉□□万尺洗此污。浊淤水涌不得出，横厓作□叠雉如。

卷然一掉尾，划霍中开枢两干，冯夷不敢停为潴。

耕樵幸得迭往还，树竹亦复交扶疏。何哉尔为学仙者，谓筑琼台树银阙，大清之都兹所庐。

白玉琢成星斗佩，黄金贴□□霞裾。山猿昼啼有天性，土后夕启回地舆。

星中况是□微次，天上何来使者车。㗳然下者□齿屐，前身谢公将匪予。

相从骘降杂稚□，但值憩坐谈诗书。由来所性本其实，不学尔腹无乃虚。

隐君即起七民氏，作宫因为多士储。何其藏修□夫胜，而乃荒秽久弗除。

学官有廪争猎渔，学官无□方拮据。今君此行亦良苦，千里奉母甘旨于。

台官□举为才俊，固见卓荦非纡馀。采山有蕨，斲地有藷。

仕亦有阶，子姑徐徐。高云五色开阊阖，北上焰光非子欤。
次韵张司户
陈造（宋代）

他日犹能说宦游，老禁多病厌漂流。
近临西蜀窥鲛室，旧傍东溟看蜃楼。
归计已嗟霜蟹晚，吟声闲伴侯虫秋。
尘冠径欲留神武，万顷苍茫漾白鸥。
除夜言怀兼赠张常侍
白居易（唐代）

三百六旬今夜尽，六十四年明日催。不用叹身随日老，亦须知寿逐年来。

加添雪兴凭毡帐，消杀春愁付酒杯。唯恨诗成君去后，红笺纸卷为谁开。
熙宁皇太后册宝三首
佚名（隋代）

峨峨绣扆，旋佩以登。
如彼杲日，凌天而升。
玉色下照，库库绳绳。
猗欤大孝，四海其承。
秋景 其二 门掩候虫秋
刘辰翁（宋代）

候虫鸣寂寂，秋老独何村。怨语动行路，居人卧掩门。

无谁倚朱动，随意闭黄昏。岁暮已如此，蛩声胡与言。

孤灯销驿梦，残月落空垣。白雁来天地，何由见泪痕。
还韩城三首 其三
吕本中（宋代）

读易初无说，言诗既有功。客游千里异，心事一尊同。

药裹难休老，经函可御穷。江淮足知遇，耆旧忆徐公。
拟寒山送明达二侍者归蜀
释居简（宋代）

不住有佛处，不住无佛处。万里一条铁，孤鸾无伴侣。

无处不蹉过，有处还却步。挂角少羚羊，枯桩多死兔。

达也二十九，兴尽复回首。简也四十馀，寸长竟何有。

人皆笑我愚，我愚学未就。扑碎古菱花，孰与分妍丑。
偈颂一百零一首
释慧性（宋代）

本犀花散一山秋，更约清风作腾游。
笑傲幽香翻叶底，西来祖腾在枝头。
没回互，兴悠悠，
辽天鼻孔齐穿却，更嫌何处不风流。
壬戌冬至胡季亨伯信仲威叔贤相过洛花一朵正
周必大（宋代）

霁色舒圭景，寒醅艳玉杯。
关讥方且闭，国色已先开。
幸有佳宾客，将何助笑咍。
共言长至日，底事矮人来。
恭纪惠献贝子王平定浙闽功迹颂言 其二
舒辂（清代）

功仁积累后昌宜，莲幕重开制两师。浙水闽山隆旧祀，彝樽龙勺仰新祠。

香飘汉末浮龙黼，璧耀牛墟引凤旗。槎使同疆逢盛典，未兴趋事共讴诗。
寄刘少府
朱庆馀（唐代）

唯爱图书兼古器，在官犹自未离贫。

更闻县去青山近，称与诗人作主人。
晚晴书事
黄镇成（元代）

白鹤楼西晚雨凉，欲晴山气远苍苍。鸦衔落日归平楚，雁背残霞上越阳。

溪崦筑茅堪理钓，畬田收秫好休粮。秋风有约巢云去，却拟狂歌学楚狂。
次大人二月三日过吴德仁韵二首 其一
刘跂（宋代）

溪上高人称福吴，一尊深喜共为娱。步行可是困公子，日晏不应骄灌夫。

纵履全胜驱下泽，缓歌长欲听提壶。行年八十心如水，正觉公非嵇阮徒。
薄暮
童玮（清代）

夕阳新霁暮山青，景色苍凉木末亭。太息烽烟何日静，前村燐火夜荧荧。
东海谣奉送宋大监降香海上天妃庙
宋沂（元代）

东海鲤鱼摇赤尾，舳舻尽发江南来。帆樯出没蛟鼍窟，灵雨神风劳帝子。

紫衣使者麾金幢，麒麟煖玉隐天香。元君昼下翠旗湿，百灵冉冉天吴立。

使君骑马历东吴，吴中父老争迎趋。自言春涛漂白骨，官家下诏复征役。

今年陇亩粳稻空，县官索租到疲癃。丁男登山拾橡栗，妻孥含酸向人泣。

使君北来候神人，应怜赤子百忧集。明年海若不扬波，君归宣室当如何！
句
强至（宋代）

木奴竞熟饶千树，稻蟹初肥嗜二螯。
暂使下都夜发新林至京邑赠西府同僚
谢朓（南北朝）

大江流日夜，客心悲未央。
徒念关山近，终知反路长。
秋河曙关关，寒渚夜苍苍。
引领见京室，宫雉正相望。
金波丽鳷鹊，玉绳低建章。
驱车鼎门外，思见昭丘阳。
驰晖不可接，何况隔两乡？
风云有鸟路，江汉限无梁。
常恐鹰隼击，时菊委严霜。
寄言罻罗者，寥廓已高翔。
以诗句咏梅·谁寄寒斋雪夜春
方蒙仲（宋代）

寒炉耿夜长，辣肩得文句。
将以一枝春，逢人无寄处。
奉和麟德殿宴百僚应制
鲍君徽（唐代）

睿泽先寰海，功成展武韶。戈鋋清外垒，文物盛中朝。

圣祚山河固，宸章日月昭。玉筵鸾鹄集，仙管凤凰调。

御柳新低绿，宫莺乍啭娇。愿将亿兆庆，千祀奉神尧。
苏养直
岳珂（宋代）

其作字得东坡之骨，而加以平实。得山谷之体，而去其越轶。

其应世接物得马少游之善，而持以卑诎。故先生者施之长上，居士者待其俦匹，兄之又所以示其亲且密。

意厚词悉，情真制质。列之签帙，神采坌溢。虽不识者，亦将曰此隐君子之笔也。
赠陈君景初
王安石（宋代）

吾尝奇华佗，肠胃真割剖。
神膏既傅之，顷刻活残朽。
昔闻今则既，绝伎世尝有。
堂堂颍川士，察脉极渊薮。
珍丸起病瘠，鱠虫随泄呕。
挛足四五年，下针使之走。
一言傥不合，万金莫可诱。
又复能赋诗，往往吹琼玖。
卷纸夸速成，语怪若神授。
名声动京洛，踪迹晦莨莠。
相逢但长啸，遇饮辄掩口。
独醒竟何如，无乃寡俗偶。
顾非避世翁，疑是壁中叟。
安得斯人术，付之经国手。
次韵曾子固舍人上元从驾游幸
苏颂（宋代）

雪霁蓬莱瑞景新，槐枫迎日丽重宸。
钟残长乐千门晓，辇过章街九陌春。
星列从官齐拱极，风驱前跸旋清尘。
一篇未易歌鸿业，三愿还将祝圣人。
上平江陈侍郎十绝
张元干（宋代）

英灵精爽平生话，尚记先生苜蓿槃。
仙去星辰终不灭，至今梦想骨毛寒。
即事戏作四首 其三
程俱（宋代）

鹤唳固有似，云何啄泥取蚯蚓。蚯蚓食泉曾不恶，鳅䱇蜿蜒尤不忍。

何如忍饥向芝田，腥涎溷尔不得飞上天。
长城
徐搢珊（清代）

万里长城竟海横，欲为万世策安平。早知二世亡秦业，悔为他人筑此城。
怀宛陵旧游
陆龟蒙（唐代）

陵阳佳地昔年游，谢朓青山李白楼。唯有日斜溪上思，酒旗风影落春流。
次韵彭教授送别
郭祥正（宋代）

平生爱着五云裘，不爱身为万户侯。白石清泉随步到，断霞残月满怀收。

故园已恨荒三径，皓首何堪困一州。邂逅逢君沧海上，涸鳞终欲借洪流。
送僧归护国寺
李及（宋代）

高迹宁留得，禅心万法空。
来从丹阙下，去返赤城中。
入舫袈裟月，穿林锡杖风。
何时结香社，宴寂与师同。
三月五日陪裴大夫泛长沙东湖
崔护（唐代）

上巳馀风景，芳辰集远坰。
彩舟浮泛荡，绣毂下娉婷。
林树回葱蒨，笙歌入杳冥。
湖光迷翡翠，草色醉蜻蜓。
鸟弄桐花日，鱼翻谷雨萍。
从今留胜会，谁看画兰亭。
李似表取告归晋陵
朱松（宋代）

酌酒掺归袂，繁阴殊未收。心知非远别，自不柰离愁。

蓬渚倦怀椠，云台归借筹。遄来阊阖路，万马避前驺。
秦州杂诗二十首
杜甫（唐代）

满目悲生事，因人作远游。迟回度陇怯，浩荡及关愁。

水落鱼龙夜，山空鸟鼠秋。西征问烽火，心折此淹留。

秦州山北寺，胜迹隗嚣宫。苔藓山门古，丹青野殿空。

月明垂叶露，云逐渡溪风。清渭无情极，愁时独向东。

州图领同谷，驿道出流沙。降虏兼千帐，居人有万家。

马骄珠汗落，胡舞白蹄斜。年少临洮子，西来亦自夸。

鼓角缘边郡，川原欲夜时。秋听殷地发，风散入云悲。

抱叶寒蝉静，归来独鸟迟。万方声一概，吾道竟何之。

南使宜天马，由来万匹强。浮云连阵没，秋草遍山长。

闻说真龙种，仍残老骕骦.哀鸣思战斗，迥立向苍苍。

城上胡笳奏，山边汉节归。防河赴沧海，奉诏发金微。

士苦形骸黑，旌疏鸟兽稀。那闻往来戍，恨解邺城围。

莽莽万重山，孤城山谷间。无风云出塞，不夜月临关。

属国归何晚，楼兰斩未还。烟尘独长望，衰飒正摧颜。

闻道寻源使，从天此路回。牵牛去几许，宛马至今来。

一望幽燕隔，何时郡国开。东征健儿尽，羌笛暮吹哀。

今日明人眼，临池好驿亭。丛篁低地碧，高柳半天青。

稠叠多幽事，喧呼阅使星。老夫如有此，不异在郊坰.

云气接昆仑，涔涔塞雨繁。羌童看渭水，使客向河源。

烟火军中幕，牛羊岭上村。所居秋草净，正闭小蓬门。

萧萧古塞冷，漠漠秋云低。黄鹄翅垂雨，苍鹰饥啄泥。

蓟门谁自北，汉将独征西。不意书生耳，临衰厌鼓鼙。

山头南郭寺，水号北流泉。老树空庭得，清渠一邑传。

秋花危石底，晚景卧钟边。俯仰悲身世，溪风为飒然。

传道东柯谷，深藏数十家。对门藤盖瓦，映竹水穿沙。

瘦地翻宜粟，阳坡可种瓜。船人近相报，但恐失桃花。

万古仇池穴，潜通小有天。神鱼人不见，福地语真传。

近接西南境，长怀十九泉。何时一茅屋，送老白云边。

未暇泛沧海，悠悠兵马间。塞门风落木，客舍雨连山。

阮籍行多兴，庞公隐不还。东柯遂疏懒，休镊鬓毛斑。

东柯好崖谷，不与众峰群。落日邀双鸟，晴天养片云。

野人矜险绝，水竹会平分。采药吾将老，儿童未遣闻。

边秋阴易久，不复辨晨光。檐雨乱淋幔，山云低度墙。

鸬鹚窥浅井，蚯蚓上深堂。车马何萧索，门前百草长。

地僻秋将尽，山高客未归。塞云多断续，边日少光辉。

警急烽常报，传闻檄屡飞。西戎外甥国，何得迕天威。

凤林戈未息，鱼海路常难。候火云烽峻，悬军幕井干。

风连西极动，月过北庭寒。故老思飞将，何时议筑坛。

唐尧真自圣，野老复何知。晒药能无妇，应门幸有儿。

藏书闻禹穴，读记忆仇池。为报鸳行旧，鹪鹩在一枝。
十月二十四夜雪霰用苏文忠和赵虢令韵
张侃（宋代）

营居在西关，鍊句谁能和。水深舟已行，雨骤云无奈。

残花蝶倦栖，弱柳鸟惊堕。桥杆挂稻头，小定事舂簸。

带湿芒尽除，易破粒渐瑳。世路久羊肠，人情随蚁磨。

每祈天雨宝，非是心好货。力行毋自画，浮言空相挫。

因閒到农家，暂憩同客坐。别港野凫归，断篱瘠牛卧。

老翁语殷勤，今岁多坎坷。望晴眼力枯，护田衣袂涴。

政恐官税亏，不顾茅屋破。老翁勿预愁，太守兼劝课。

丘明纪大饥，孟子悯人饿。瑞花舞绥绥，来秋真可贺。
西江月
高观国（宋代）

小舫半帘山色，断桥两岸秋阴。芙蓉消息已愁深。红染云机翠锦。

几度烟波共酌，半生风月关心。飞来鸥鹭是知音。一笑歌边醉醒。
雨中花令
贺铸（宋代）

清滑京江人物秀。富美发、丰肌素手。宝子余妍，阿娇余韵，独步秋娘后。
奈倦客襟怀先怯酒。问何意、歌颦易皱。弱柳飞绵，繁花结子，做弄伤春瘦。
热河三十六景诗 其二十九 澄泉绕石
玄烨（清代）

每存高静意，至此结衡茅。树密开行路，山长疑近郊。

水泉绕旧石，雉雀乐新巢。晴夜荷珠滴，露凝众木梢。
点绛唇 其二 烟雨楼次史邦卿过西泠桥头
吴绮（清代）

烟水无情，当年曾照朱楼影。鸳鸯飞尽，有梦如天迥。

红藕花残，桃叶歌声冷。萍无定，萧萧短鬓，白发羞明镜。
湘春夜月 题莲因室遗集
钟维则（明代）

近新霜，月风帘捲销魂。况是旅馆无聊，心事不堪论。

知否天涯馆住，笑浮踪无定，同是萍根。便商量慰籍，怎生遣得，昔梦前尘。

疏钟古寺，悲笳雉堞，凉月朱门。刻翠裁红，便琢就新词丽句，都是愁痕。

悲秋病酒，更那堪、客里深春。这节序、恼人间没个君苗，拌掷笔砚全焚。
九日阻雨晚晴二首
陈耆卿（宋代）

年年此日竞跻攀，今日柴门雨遣关。
不见白衣人送酒，难偕鸟帽客登山。
鸦声不断遥天暮，鸟影争乃落照间。
未识明年谁健在，逢时只合暂开颜。
贤者之孝二百四十首·晋君子
林同（宋代）

何怙复何尝，衔悲问彼苍。
苍苍不可问，重使我心伤。
句 其一
刘宗孟（宋代）

万山攒地窄，四气得春偏。分野侵秦壤，星河共楚天。
望桃源洞
商景泰（清代）

武陵渡口夕阳斜，夹岸茅篱三两家。笑问渔郎何处去，春来开遍旧桃花。
陈叔易学士母阮氏挽词二首
陈与义（宋代）

去年披雾识儒先，欲拜萱堂未敢前。
卢壶要传纱缦业，玉裒忽敢蓼莪篇。
秀眉隔梦黄垆里，落日驱风丹旐边。
佛子归真定何处，空令苦泪涨黄泉。
文游台
弘历（清代）

周览城闉每系舟，缓催珠勒度秦邮。郊东尚有高台见，宋代闻因雅会留。

何必当时嗟禄薄，却教终古羡文游。龙眠结搆应多事，试问今还藉画不。
次韵周开祖清明会景之作
韦骧（宋代）

难并四者重良辰，寒食风光泽国春。日滉湖光千顷绿，烟披汀柳万条新。

铃斋投隙登临好，吟笔裁篇气格淳。顾我不能酬绝唱，聊将鄙句慰邦人。
谢韩仲文学士送白竹簟
张方平（宋代）

带粉裁疏节，凌霜剪翠筒。鲸鳞铺海浪，鹏翅展天风。

暖恐春冰释，清宜晓魄融。露华流沆瀣，寒色凛崆峒。

栩栩来庄蝶，𦒃𦒃失夏虫。枕须松石碧，幌鄙雾绡红。

坐觉非尘境，魂如在月宫。北窗聊寄傲，俗骨愧方瞳。
赠广教主人 其一
陈造（宋代）

七年走薄宦，重放湖上步。偕客憩鹫峰，访僧得龙树。

瘦骨书作憩，馀年药为助。君技信精微，我疾判疑误。

多谢办再往，一饱许复具。意偶俗物败，行非山灵沮。

定贻高人笑，竟堕尘事污。似闻今参寥，近在西林住。

拟掇茗果供，饱玩玉雪句。胜践后五日，盟兼谂鸥鹭。
竹溪再和余亦再作
刘克庄（宋代）

纸帐参梅花观，铜彝炷柏子香。
适梦游旃檀国，觉来元在禅房。
喜甥韩进士存良入馆选
郭谏臣（明代）

郎君早岁即知名，十载风尘祇自惊。綵笔昔看称独步，玉堂今喜冠群英。

九重天向词坛近，五色云从相国生。少小同游幸同宦，一缄聊展渭阳情。
锺惠叔转示赵临安两山堂诸公诗刻随喜二首
洪咨夔（宋代）

朵颐常逐逐，观复自休休。
静昼青竹笋，深春黄栗留。
觉圆熏穟直，梦破茗华浮。
为问连山易，床头好在不。
雨中熟睡至夕
陆游（宋代）

少陵今雨无客至，寂寞衡门昼常闭。
孝先酣枕梦周公，弟子虽常可无媿。
世上纷纷荣辱多，不如睡中差省事。
小儿忽报煎茶熟，起拥寒炉究余味。
游仙一十九首 其十五
郭祥正（宋代）

款逢九华妃，授我磨镜石。一磨日月朗，万古永不蚀。

缄之紫锦囊，匪同赵氏璧。才落猛士手，睨柱曾莫惜。
鹧鸪天
李朝卿（宋代）

九凤箫低彩雾高。鸾车鹤驭下层霄。天教来辅长生帝，宝殿千秋侍赭袍。

飞急召，促归朝。沙路稳为马蹄娇。功成并画兰台上，奎画重看御赞褒。
弄珠吟
天然（唐代）

般若神珠妙难测，法性海中亲认得。隐现时游五蕴山，内外光认大神力。

此珠无状非大小，昼夜圆认悉能照。用时无处复无踪，行住相随常了了。

先圣相传相指授，信此珠人世希有。智者号认不离珠，迷人将珠不识走。

吾师权指喻摩尼，采人无数入春池。争拈瓦砾将为宝，智者安然而得之。

言下非近亦非远，体用如如转无转。万机珠对寸心中，一切时中巧方便。

皇帝曾游于赤水，视听争求都不遂。罔像无心却得珠，能见能闻是虚伪。

非自心，非因缘，妙中之妙玄中玄。森罗万像光中现，寻之不见有根源。

烧六贼，烁四魔，能摧我山竭爱河。龙女灵山亲献佛，贫儿衣里几蹉砤。

亦非性，亦非心，非性非心超古今。体绝名言名不得，权时题作《弄珠吟》。
闰月之腊诏赐银合腊药三首 其二
岳珂（宋代）

式赐十一种，分驰数百程。虎符多俊杰，貂帽比恩荣。

老矣何能役，居然忝此名。圣情天样阔，美报誓馀生。
元城埽行河
韩琦（宋代）

怒河秋涨俯都城，纵啮长堤岂易平。气悍若从天上落，势高难使地中行。

筑垣居水虽危事，沈马回波是至诚。故道几时循禹迹，免教常岁害民生。
偈颂二百零五首
释正觉（宋代）

水不洗水，金不博金。
眼不见眼，心不用心。
不堕根境识，那涉去来今。
迷里忽然逢达磨，何曾特地作丛林。
题西施浣纱石
胡幽贞（唐代）

一朝入紫宫，万古遗芳尘。至今溪边花，不敢娇青春。
寄棻庵主
章甫（宋代）

问讯棻庵主，庵中事若何。得诗堪供佛，学道想无魔。

关塞兵戈定，江湖岁月多。他年白莲社，藜杖饱经过。
亮禅人持钵求颂
释正觉（宋代）

家林一锡飞，炊处青烟微。
严默起禅板，虚通转化机。
溪寒秋染色，月冷夜流辉。
莫学西山亮，此行宜早归。
睡起
章甫（宋代）

日长睡足傍帘栊，庭院初收落絮风。
叶底樱桃浑可摘，黄莺不离绿阴中。
好事近 其一 次韵昌甫
韩淲（宋代）

梅雨快晴风，苔竹定翻新箨。相望得寻幽调，把陈言都略。

大江东去更飞云，心事共回薄。彷佛散庵佳处，一声声猿鹤。
杨十一没后重登见山楼有感
刘敞（宋代）

平生交一臂，观化此山川。俯仰成陈迹，高低俱绝弦。

浮云杳何处，衰病兀萧然。扰扰红尘合，谁予慰目前。
好事近
赵令（宋代）

急雨涨溪浑，小树带山秋色。轻棹暮天归路，袅芙蓉烟白。酒醒棹冷梦回时，虫声正凄绝。只觉小窗风月，与昨宵都别。
次牧翁迎春日偕河东君泛舟东郊作韵
柳如是（明代）

珠帘从此不须开，又是兰闺梦景来。画舫欲移先傍柳，游衫才拂已惊梅。

东郊金弹行相逐，南陌琼辀度几回。最是新诗如玉琯，春风舞袖一时催。
新秋自警
王柏（宋代）

直谅之言久不闻，秋来因作读书吟。
时时涵泳味无味，句句研穷深又深。
老去已辜朋友望，闲中粗得圣贤心。
无情岁月垂垂尽，夕秀朝华岂暇寻。
登黄榆最高处 其二
王世贞（明代）

托御当年惜未同，叱车今旦指秋空。千峰竞吐嵯峨日，万木长交惨淡风。

滴博高疑唐旧戍，虒祁远是晋新宫。亦知雷雨非全妒，不遣人间句并雄。
夏盖湖
陈梓（清代）

当年停盖此婆娑，障海孤峰翠结螺。南朔东西波浪急，辛壬癸甲别离多。

石根隐聚鼋鼍窟，松顶高穿日月梭。万国衣冠渺何处，满湖烟雨一渔蓑。
简邻里
陆游（宋代）

今年意味报君知，属疾虽频未苦衰。
独坐空斋如自讼，小镌残俸类分司。
闲撑野艇渔蓑湿，乱插山花醉帽欹。
有兴行歌便终日，逢人那识我为谁。
大人筑室将毕道祖亦作宅基治园作四诗示道祖
葛立方（宋代）

蓬转欣小定，泛金非我乡。
买田无好峙，共宅有清漳。
菱罢水天接，风来花草香。
邗沟风月地，怊怅隔参商。
偶题
辛弃疾（宋代）

人生忧患始于名，旦喜无闻过此生。
却得少年耽酒力，读书学剑两无成。
赠翁法师二首 其一
张嵲（宋代）

松水为资万事轻，萧然一室寄馀生。劳君回去来相过，可见高人世外情。
儒林
宋祁（宋代）

穷巷空伤老治经，由来命薄是诸生。
正须尽力排黄老，刺彘才能得利兵。
送江天多之淮东梁县迎先尉公柩兼陈言行省二首 其二
汪炎昶（宋代）

复有忧民意未忘，欲从分省拜封章。马周笔下文章妙，贾谊书中太息长。

治世可能无利病，吾徒自此卜行藏。亦知自系苍生福，聊复临风倍激昂。
再赋一章用伸赠别
王禹偁（宋代）

七榜御前搜俊造，商州终未识迁莺。
可怜白屋孤寒士，更住深山寂寞城。
独跨蹇驴云外去，仍携稚子雪中行。
散官不敢将书荐，空解吟诗说姓名。
春日二绝
王炎（宋代）

柳影人家燕子飞，东风落絮罥游丝。
欲题崔护桃花句，惆怅春深子满枝。
重九日宴临漳亭
綦崇礼（宋代）

九日追欢异昔年，强随时节到层巅。俯观殊俗身如客，平瞰丹霄势欲仙。

故国伤心沧海外，行朝倾首碧云边。兴阑酒罢催归驭，四面岚光合暮烟。
用斯远韵寄赵湖州三首 其一
赵蕃（宋代）

窜迹穷阎底，求交四海中。为怀黄阁老，长咏白蘋风。

远禄宁堪藉，吾身未适终。何山道场麓，政尔属君公。
贪
释怀深（宋代）

学道先须不要贪，贪心障道使人凡。祖师一味无求法，流落人间谁肯参。
依韵酬常循州
徐夤（唐代）

早年花县拜潘郎，寻忝飞鸣出桂堂。日走登天长似箭，

人同红树岂经霜。帆分南浦知离别，驾在东州更可伤。

公论一麾将塞诏，且随征令过潇湘。
圣水峻山多古黄杨树予为置二株庵前
傅汝舟（明代）

闰厄无人见，山深携汝回。
暮蝉哀不去，秋草喜同来。
梁栋随明世，茅茨合短才。
千年如碍日，能记野翁栽。
偈颂四十二首
释祖先（宋代）

暑威尚炽，喜见新秋。
潘阆倒骑驴子，梵志翻著袜头。
堪悲堪笑，自唱自酬。
有时乘好月，特地过沧洲。
看新婚诗
周弘正（南北朝）

莫愁年十五，来聘子都家。婿颜如美玉，妇色胜桃花。

带啼疑暮雨，含笑似朝霞。暂却轻纨扉，倾城判不赊。
盘沙行
任希夷（宋代）

钱塘江狭沙成路，潮水来时人欲渡。
沙随浪没未容知，人恐潮欲且争去。
仓皇竞同峰虮奔，只尺真恐蛟鼍怒。
狂风一作浪如屋，可怜有时迫昏暮。
长江渺渺前无航，平沙茫茫绝归处。
几人到此不复反，海水西来更东注。
君不见祖龙英雄吞九州，临此江波尚怀惧，
济川舟楫果何人，莫说稻穰与芒履。
庞公今为鹿门行。将归更作盘沙赋。
我衰绝望钓连鳌，三复君诗返予步。
山居即事
释绍嵩（宋代）

病目书淫歇，熏炉炷麝煤。
山将落日去，风带旧寒来。
微霰疏还密，虚堂闭复开。
无人语心事，永日坐徘徊。
寄谢何东道
罗蒙正（元代）

故人违我久，千里慰相思。尊酒成山瓮，笼鹅到墨池。

青山荒草径，暮雨落花时。赖有春洲雁，南来可寄诗。
童丱须知 其五
史浩（宋代）

辎车乘马君王赐，不赏边功即予贤。外物何须勤觊望，惟于事业每加鞭。
得乡茶有感
夏良胜（明代）

摘来采采满筐云，野味全凭水火匀。千片碎分千里月，一囊收拾一年春。

玉川格局字字古，雀舌名头处处新。洗手拆封如见面，却惊身是异乡人。
送舅氏行
敖陶孙（宋代）

迎面宾鸿去未多，揽祛官柳不胜拖。
还家定笑扊扅曲，上水初听欸乃歌。
浊酒过邻通问讯，青灯语夜惬平和。
机云也有谋东日，可解沧浪理钓蓑。
偈颂二十五首 其十四
释如净（宋代）

铁酸豏，金刚圈。塞断咽喉，拽脱鼻孔。天童立地有分，衲僧乞命无门，堪与瞿昙作子孙。
偈
释守芝（宋代）

沙里无油事可哀，翠岩嚼饭餧婴孩。
他时好恶知端的，始觉從前满面埃。
萧宅二三子赠答诗二十首。虾蟆请客
卢仝（唐代）

凡有水竹处，我曹长先行。愿君借我一勺水，

与君昼夜歌德声。
庐山
揭傒斯（元代）

香炉峰色紫生烟，一入京华路杳然。
云碓秋闲春药水，雨犁春卧种芝田。
书凭海鹤来时寄，剑自潭蛟去后悬。
忽报归期惊倦客，独淹微禄负中年。
赵曹莫三助教留宿南斋
徐贲（元代）

南斋凉意足，夜景满柴关。邻友将茶送，山人酌酒还。

星垂云影外，萤出桂阴间。相值艰难日，诸君岂易閒。
青玉案 饯别刘恭父
张孝祥（宋代）

红尘冉冉长安路。看风度、凝然去。唱彻阳关留不住。

甘棠庭院，去荷香渚。尽是相思处。

龟鱼从此谁为主。好记江湖断肠句。万斛离愁休更诉。

洞庭烟棹，楚楼风露。去作为霖雨。
酬裴令公赠马相戏
白居易（唐代）

安石风流无奈何，欲将赤骥换青娥。

不辞便送东山去，临老何人与唱歌。
偶书三首 其二
张耒（宋代）

穷愁昼夜阴如一，夜不见星朝蔽日。枯畴已穫大野空，怒江未落连洲没。

长鱼泼剌不受钓，渔子高眠守蓬荜。紫髯旧宫谁复游，鼎峙雄心久萧瑟。
六祖大师赞
释如珙（宋代）

曹溪本无波浪，是他来者激起。
日月星辰万象，总被陆沈，
出头不得。
别章叟
吴筠（唐代）

平昔同邑里，经年不相思。今日成远别，相对心凄其。
香烟 其二
徐渭（明代）

午坐焚香枉连岁，香烟妙赏始今朝。龙拿云雾终伤猛，蜃起楼台不暇飘。

直上亭亭才伫立，斜飞冉冉忽逍遥。细思绝景双难比，除是钱塘八月潮。
秋日闲行
胡安（清代）

苍松偃盖覆吾庐，俯视澄潭可数鱼。
风到乍回流去叶，萤飞时数读残书。
西山拄笏气应爽，北海开尊坐未虚。
游屐转从云畔入，朱门寂寞近何如。
题嘉祥驿
孟迟（唐代）

树顶烟微绿，山根菊暗香。何人独鞭马，落日上嘉祥。
送黎才翁往荆门
胡寅（宋代）

圣道原来不易穷，君今何处觅同风。
唐虞世远精神在，邹鲁人归事业崇。
德性未尊须强学，道心才胜即收功。
他时杯酒论暌阔，应有微言激懦衷。
向晓闺情诗
王筠（清代）

北斗行欲没，东方稍已晞。晨鸡初下栖，晓露尚沾衣。

衾裯徒有设，信誓果相违。讵忍开朝镜，羞恨掩空扉。
和十一月十二日与诸君登西园亭榭怀旧书事二
梅尧臣（宋代）

冬日萧条公府清，独将诸吏上高城。
而今何处异畴昔，铁墓下闻狐夜鸣。
龚敦颐芥隐诗
韩元吉（宋代）

万古须弥顶，尝于芥子看。
怜君作书窟，唤客筑诗坛。
默识眼界净，忘忧心地宽。
老来同此味，广夏任高寒。
农歌
宋祁（宋代）

农歌非度曲，新乐信蚩蚩。
迺父知田事，吾王采谚辞。
折杨时动笑，鼓腹自成嬉。
日暮牛童笛，连声下远陂。
春归
刘辰翁（宋代）

留春一日不可，种树十年未成。芳草断肠花落，绿窗携手莺声。
九日呈真直院
叶绍翁（宋代）

秋负吹客客思家，破帽从渠自在斜。
肠断故山归未得，借人篱落种黄花。
贺传宪生辰
杨简（宋代）

鄱阳江上是瀛洲，中有神仙暂此游。
明月襟怀民善颂，浮云喜怒我无留。
蟠桃一熟三千岁，玉陛重瞻十二旒。
谙尽民情并世道，从容借箸属君侯。
集选句寄王之衡楚中二章 其二
姚燮（清代）

皎皎天月明，照之有馀辉。空濛如薄雾，萧瑟入南闱。

中夜起叹息，草露沾我衣。俯临清泉涌，轻衿随风吹。

少小去乡邑，裘马悉轻肥。抚镜华缁鬓，不知今是非。

佳人眇天末，分手易前期。爱而不可见，中心怅有违。

愿为双黄鹄，左右来相依。逝者一何速，泪下空霏霏。
元旦立春
谢翱（宋代）

椒柏多年树，闲庭忆粤乡。发春当献岁，为客未休粮。

饮后怜衰齿，行南避忌方。星周元朔历，时运可能忘。
明妃曲
唐皋（明代）

黄金不买画图中，从此春花闭汉宫。
到得君王识倾国，无人主议罢和戎。
三诗寄郭古夫 其一
赵蕃（宋代）

巫峡闻归旆，潇湘说定居。若亲千里面，曾捧一缄书。

山桧风霜老，江枫日夜疏。穷秋已凉冷，体候复何如。
和工部杨尚书重送绝句
姚鹄（唐代）

桂枝攀得献庭闱，何似空怀楚橘归。

好控扶摇早回首，人人思看大鹏飞。
立春日
曹松（唐代）

春饮一杯酒，便吟春日诗。
木梢寒未觉，地脉暖先知。
鸟啭星沈后，山分雪薄时。
赏心无处说，怅望曲江池。
句 其五
曾纡（宋代）

苔侵垂磴蔓，竹隐断岩花。
台下 其一
沈辽（宋代）

石梅落落欲黄时，细两濛濛暗不开。数日不行台下路，不知江水过山来。
竹溪评余近诗发药甚多次韵
刘克庄（宋代）

矍铄翁徒夸被甲，玄真子自爱衣簑。
昏花安得金篦刮，荒落犹将铁砚磨。
雄思湛深空自好，郊鸣寒苦几时和。
木鱼差异炎凉者，不鄙柴门夜夜过。
汪叔量白酒
陈造（宋代）

妙诀何年受异人，酿成珍齐只逡巡。
端忧肯念霜髯客，取醉时分玉色春。
篘处想如君德厚，饮来浑类我诗醇。
借书问字渠须计，走马鸣鞭莫厌频。
允中大夫兄召客赏海棠属予赋诗
张扩（宋代）

枝头桃李半狼籍，浪说春风借颜色。海棠斩新一样红，锦丝欲堕娇无力。

主人连日被渠恼，无处分疏更招客。重罗作幕裙作围，丽人行酒客赋诗。

挽定春光不得放，忍看落红零乱时。
朝中措
曾惇（宋代）

缘华居处渺云深。不受一尘侵。细看宜州新句，平生才是知音。

细波一去，平山梦断，谁是关心。惟有青天碧海，知渠夜夜孤衾。
晚凉
陆游（宋代）

笛簟平铺八尺床，脱巾高卧对疏篁。
近村得雨知何处？此地无风亦自凉。
和杨公济钱塘西湖百题 其四十七 连岩栈
郭祥正（宋代）

鸟道出云巅，云深春更鲜。游人莫嗟险，一栈与岩连。
同林潘二先生登舟
陈宓（宋代）

何日长桥一酒船，簑衣摆尽世间缘。
乘风弄笛多莲夏，吹火烹鲈欲雪天。
山际烟云来有底，湖中风月浩无边。
细看造化浑无老，只有朱颜易得年。
上元夕过赣寓城外清江寺漫兴八首 其三
李孙宸（明代）

古寺临江夜不扃，乘槎人到客为星。虚烦太守殷勤意，一榻还分令尹庭。
和石及甫惠蔓菁子
曹勋（宋代）

初疑坚固出毫端，渐认芳香实满盘。
功已充盈过膏沐，撷应璀璨掬寒酸。
烦君玉粒炊圆碧，助我神庭并渥丹。
复似婴儿当有渐，为增杞菊副朝餐。
九天祠后园曝背见园中洗菜者率尔感赋
王安修（清代）

云散天弥回，旭日满江城。荒园交古木，幽禽相向鸣。

曝背坐盘石，倏然病骨轻。晚菘森玉立，采择趁冬晴。

池水寒可濯，沿流笑语声。比邻更助力，小憩依松棚。

场圃净如涤，严风扫残茎。御冬仰旨蓄，齑盐无他羸。

闭塞委天道，勤渠愧物情。晚计良自得，吾亦念吾生。

晼晚岁云晏，濩落将何成。
陆丞相
李以龙（明代）

相国丹心破，扶天只手孤。行朝犹正笏，大学有吁谟。

鱼腹星辰冷，龙髯海日枯。两厓有奇石，端合为公模。
偈颂一百三十六首 其一三○
释惟一（宋代）

夏令更新，春归奏勋。秧田铺翠，麦陇翻云。日犹舒暖，风已来熏。

目击道存如不委，更饶一喝主宾分。